Էնն Վոջիցկի

Էնն Վոջիցկի (, ), ամերիկացի գործարար, 23andMe ընկերության համահիմնադիր և անձնական գենոմիկայի գլխավոր գործադիր տնօրեն։

Google-ի համահիմնադիր Սերգեյ Բրինի նախկին կինը։

Երիտասարդություն 
Մանկավարժ Էսթեր Վոջիցկու (ծնված որպես Հոհման ()) և Սթենֆորդի համալսարանի ֆիզիկայի պրոֆեսոր Սթենլի Վոջիցկու ընտանիքի երեք դուստրերից ամենափոքրը։ Քույրերն են YouTube-ի գլխավոր տնօրեն և Google-ի նախկին մենեջեր Սյուզան Վոջիցկին, Սան Ֆրանցիսկոյի Կալիֆոռնիական համալսարանի մարդաբան և համաճարակաբան Ջանեթ Վոջիցկին։

Մանկությունն անցել է Սթենֆորդի կամպուսում, երկու տարեկան հասակում սկսել է զբաղվել գեղասահքով, ավելի ուշ զբաղվել է հոկեյով։ Սովորել է Պալո Ալտոյի Հաննեի միջնակարգ դպրոցում, եղել է The Oracle դպրոցական թերթի խմբագիրը, որտեղ սպորտի մասին հոդվածների համար պարգևատրվել է կրթաթոշակով։ Այնուհետև սովորել է Եյլի համալսարանում, որտեղ մասնակցել է գեղասահքի մրցումներին և խաղացել է կանանց հոկեյի թիմում։ Կենսաբանի բարձրագույն կրթություն է ստացել 1996 թվականին։ Ուսումնառության ընթացքում վարել է մոլեկուլային-կենսաբանական հետազոտություններ Առողջապահության ազգային ինստիտուտում և Սան Դիեգոյի Կալիֆոռնիայի համալսարանում։

Կարիերա 
Բարձրագույն կրթություն ստանալուց հետո 4 տաի աշխատել է որպես առողջապահական խորհրդատու Սան Ֆրանցիսկոյի PassportCapital ներդրումային հիմնադրամում և Investor AB հիմնադրամում՝ վերահսկելով կենսատեխնոլոգիական ընկերություններում կատարված ներդրումները։ Հիասթափվել Է Ուոլ սթրիթի մշակույթից և առողջապահության նկատմամբ նրա վերաբերմունքից, հիմնադրամներից հեռացել է 2000 թվականին՝ պլանավորելով ստանալ MCAT և ընդունվել բժշկական դպրոց, սակայն դրա փոխարեն զբաղվել է հետազոտական գործունեությամբ։

2006 թվականին Լինդա Էվեի հետ դարձել է 23andMe ընկերության համահիմնադիրը, որը ծառայություններ է մատուցում անհատներին գենետիկ թեստավորման գծով։ Ընկերությունը անվանվել է նորմալ մարդկային բջիջների 23 զույգ քրոմոսոմների պատվին։ 2008 թվականին «Անձնական գենոմ» թեստային հավաքածուն Time ամսագրի վարկածով ճանաչվել է Տարվա գյուտ։

2013 թվականի հոկտեմբերին Fast Company ամսագիրը Վոջիցկիին անվանել էր «Ամենահամարձակ գլխավոր տնօրեն»։ Նույն թվականին սկսվել են նաև ընկերության գործունեության բարդությունները, երբ FDA-ն որոշել է դադարեցնել գենետիկ թեստերի արդյունքների տրամադրումը հաճախորդներին։ Արդյունքում, գործունեության շարունակման համար 23andMe-ն զբաղվել է դեղամիջոցների մշակմամբ և սկսել է համագործակցել Genentech հետազոտական ընկերության հետ։ 2015 թվականի փետրվարին ընկերությունը ստացել է FDA-ի թույլտվություն ծնողների՝ երեխաների մոտ Բլումի համախտանիշի առաջացնող գենի առկայության ստուգման թեստեր անցկացնելու համար (դրա նշաններն են  փոքր աճը և մաշկի հետ կապված խնդիրները), նույն թվականին ստացել են 155 մլն դոլար ներդրողներից, այդ թվում են Fidelity Management & Research Company-ն, Casdin Capital-ը և WuXi Healthcare Ventures-ը։ Ընկերության ներդրումների ընդհանուր գումարը հասել է 241 մլն դոլարի, 2015 թվականի վերջում բիզնեսի արժեքը գնահատվել է 1,1 մլրդ դոլար։

Անձնական կյանք 
2007 թվականի մայիսին ամուսնացել է Google-ի համահիմնադիր Սերգեյ Բրինի հետ։ Բրինի հետ ծանոթությունը սկսվել է այն ժամանակվանից, երբ քույրը՝ Սյուզան Վոջիցկին, Google-ի հիմնադիրներին հանձնել է ավտոտնակը, որտեղ մեկնարկել է ապագա ընկերությունը։ 2008 թվականի դեկտեմբերին ամուսնության մեջ ծնվել է նրանց որդին՝ Բենջի Ուոջինը, իսկ 2011 թվականի վերջին ծնվել է նրանց դուստրը՝ Քլոյա Ուոջինը։ 2013 թվականից հաղորդվել է, որ ամուսիններն առանձին են ապրում, սակայն իրավաբանորեն ամուսնալուծված չեն, 2015 թվականի մարտին Վոջիցկին ամուսնալուծության հայց է ներկայացրել, 2015 թվականի հունիսին ամուսնությունը պաշտոնապես խզվել է։

Ծանոթագրություններ 

Ամերիկացիներ լեհական սերմամբ
Ամերիկյան տեխնոլոգիական ընկերության հիմնադիրներ
Ամերիկացի գործարարներ
Ամերիկացի կենսաբաններ